དགོངས་གཏེར་བླ་མའི་སྒྲུབ་པ་བདེ་གཤེགས་གཅིག་དྲིལ་བདུད་འདུལ་དྲག་པོའི་བསྙེན་ཐབས་དངོས་གྲུབ་བདུད་རྩིའི་འབྱུང་གནས་བུམ་པ་བཟང་པོ་
ཞེས་བྱ་བ་བཞུགས་སོ།།
གདོད་མའི་བདེ་གཤེགས་ཀུན་ཏུ་བཟང་། །སྒྱུ་འཕྲུལ་པདྨ་ཐོད་ཕྲེང་རྩལ། །ཧེ་རུ་ཀ་ཡི་རྣམ་རོལ་པར། །བཏུད་ནས་བསྙེན་ཐབས་གསལ་བར་སྤེལ། །འདིར་དགོངས་གཏེར་གུ་རུ་དྲག་པོའི་བསྙེན་ཐབས་ཅུང་ཟད་འགོད་ན། སྨིན་བྱེད་ཀྱི་དབང་ཐོབ་ཅིང་དམ་ཚིག་ལ་གནས་པའི་སྒྲུབ་པ་པོས། ཡུལ་ཉེར་བཞི། གནས་སོ་གཉིས། དུར་ཁྲོད་བརྒྱད་སོགས་རང་བཞིན་གདོད་ནས་དཔའ་བོ་མཁའ་འགྲོ་འདུ་བར་རྒྱུད་ནས་བཤད་པའམ། དམ་པ་གོང་མས་བྱིན་གྱིས་བརླབས་པའི་སྒྲུབ་གནས་སམ། དེ་ལྟར་མ་ཡིན་ཀྱང་ས་དཔྱད་ལེགས་ཤིང་བཀྲ་ཤིས་དབེན་པའི་གནས་སུ། དུས་ནི་ཡར་མར་གྱི་ཚེས་བཅུ་ལྟ་བུ་གཟའ་སྐར་འཕྲོད་ལེགས་པར་སྒྲུབ་པ་ལ་འཇུག་དགོས་ཏེ། གནས་ཁང་དེར་སྟེགས་གྲུ་བཞི་པ་ཁེབས་ཀྱིས་སྤྲས་པའི་ཁར་བསྒོམ་དོན་དང་མཐུན་པའི་རས་བྲིས་ཀྱི་དཀྱིལ་འཁོར་བཏིང་། མ་འཛོམས་ན་འབྲུ་ནག་ཛ་གད་ཀྱིས་བརླན་པའི་ཚོམ་བུ་ལྷ་གྲངས་ལྷ་སོ་སོའི་གནས་སུ་རྩ་སྔགས་བརྗོད་བཞིན་པས་བཀོད། ཨེ་ཁྲོམ་ལྟ་བུའི་སྟེགས་ཀྱི་ཁར་བསྙེན་ཕུར་དང་། མདུན་དུ་མཉྫིའི་ཁར་སྒྲུབ་པའི་དཔལ་གཏོར་རྒྱན་ལྡན་སྐུ་རྟེན་ཙཀ་ལི་དར་དམར་རྒྱལ་མཚན་འཛུགས་པ་དང་། གཡས་གཡོན་དུ་སྨན་རག་མཆོད་གཏོར་ཕྲེང་ཚར་དུ་ཉེར་སྤྱོད་བདུན་བཀོད། གཞན་ཡང་ཆད་ཐོ། བརྟན་མའི་གཏོར་མ། སྔོན་འགྲོའི་གཏོར་མ། ཚོགས་ཀྱི་ཡོ་བྱད། བསང་ཆུ། ཐོར་གཡབ་སོགས་ཇི་ལྟར་མཁོ་བའི་ཡོ་བྱད་དང་། རང་ཉིད་གདན་ནང་ཚང་ཅན་དང་། མདུན་དུ་ནང་མཆོད། ཌཱ་མ་རུ། རྡོར་དྲིལ། ལས་ཕུར། འཐོར་ནས། ཡུངས་ཀར་སྣོད། སྤོས། ཐུན་སོགས་ཚོགས་པར་བྱས་ལ། དངོས་གཞི་ཐུན་བཞིར་བཅད་ལ། དང་པོའི་ཉིན་དགོང་ཐུན་ལ་སྐྱབས་སེམས་ཡན་ལག་བདུན་པ་སྔོན་དུ་འགྲོ་བས། བགེགས་ལ་གཏོར་མ་བསྔོ་ཞིང་བཀའ་བསྒོ་མཚམས་བཅད་བྱ། ཐོ་བསླང་བ་ཁྲོ་བོ་ཡཀྴ་མེ་དབལ་དུ་བསམ། ཕྱི་ནང་གི་འགྲུལ་དང་མཚམས་བཅད། གཞུང་ལྟར་སྲུང་འཁོར་བསྒོམ། སྨན་རག་གཏོར་མ་མཆོད་རྫས་རྣམས་ཐ་མལ་གྱི་རྟོག་པ་སྦྱངས་ཤིང་ཡེ་ཤེས་ཀྱི་བདུད་རྩིར་བྱིན་གྱིས་བརླབ། རྣམ་དག་ཆོས་ཀྱི་དབྱིངས་དང་རང་བཞིན་གྱིས་གྲུབ་པའི་གནས་ཡུལ་དུར་ཁྲོད་ནས་ཁྲོ་བོ་རོལ་པའི་ལྷ་ཚོགས་ཐམས་ཅད་བདག་དང་སྒྲུབ་རྫས་དཀྱིལ་འཁོར་གནས་ཁང་ཡོ་བྱད་ལ་ཐིམ་པར་བསམ་ཞིང་བྱིན་དབབ། ལྷ་བསྐྱེད་སྐབས་སུ་བདག་དང་མདུན་གྱི་མཚན་མའི་དཀྱིལ་འཁོར་རྟེན་རྣམས་ཐ་མི་དད་པའི་ཚུལ་གྱིས་ཏིང་ངེ་འཛིན་གསུམ་གྱི་ངང་ནས་འབྱུང་བ་རིམ་བརྩེགས་རི་རབ་གཞལ་ཡས་ཁང་རྟེན་བརྟེན་པ་ལྷ་ཡི་འཁོར་ལོ་གཞུང་གསལ་མ་ཡེངས་པར་རྩེ་གཅིག་ཏུ་གསལ་བཏབ་ནས་སྤྱན་འདྲེན། བཞུགས་གསོལ། ཕྱག་འཚལ། མཆོད་བསྟོད། འཛབ་བསྐུལ་བཅས་བྱས་ནས། སྐབས་འདིར་རྙིང་མ་སྤྱིའི་ལུགས་ལྟར་མེ་ལོང་གི་གཟུགས་བརྙན་ལྟར་མདུན་བསྐྱེད་ལྷ་ཚོགས་གཙོ་བོའི་ཐུགས་ཀར་ཧཱུྃ་དང་བཅས་པར་གསལ་བཏབ་ལ། འཛབ་ཀྱི་དམིགས་པ་ནི། རང་ཉིད་དྲག་པོ་རྩལ་དུ་གསལ་བའི་ཐུགས་ཀར་ཡེ་ཤེས་སེམས་དཔའ་ཐོད་ཕྲེང་རྩལ་ཡབ་ཡུམ། དེའི་ཐུགས་ཀར་ཙིཏྟ་རིན་པོ་ཆེ་ཟུར་བརྒྱད་པ་གུར་ཐབས་སུ་གནས་པའི་དབུས་སུ་པདྨ་དཀར་པོ་ཉི་ཟླའི་གདན་ལ་ཡི་གེ་ཧཱུྃ་མཐིང་ཁ། དེའི་མཐར་སྔགས་བཛྲ་གུ་རུ་ཁ་དོག་སྔོན་པོ་ཞལ་ཕྱིར་ལྟ་མདུན་ནས་གཡོན་དུ་བཀོད་ཅིང་། དང་པོའི་སྔགས་ཨོཾ་ཨཱཿཧཱུྃ་ནས་རེ་རེ་བཞིན་གསལ་བཏབ། མཐར་ཅིག་ཆར་དུ་གསལ་མ་ཐེབས་བར་ནན་གྱིས་བསླབ། ཞི་བསྙེན་འདི་ཟླ་བ་སྐར་ཕྲེང་བསྐོར་བའི་ལུགས་ཏེ་སྔགས་ཕྲེང་འཁོར་བ་སོགས་ནི་མི་དགོས་ལ། སྤྲོ་བསྡུའི་དམིགས་པ་ནི། ཐུགས་སྲོག་ས་བོན་ཧཱུྃ་ལས་འོད་ཟེར་འཕྲོས་སྔགས་ཕྲེང་ལ་ཕོག །དེ་ལས་འོད་ཟེར་ཕྱོགས་བཅུར་འཕྲོས། ཞིང་ཁམས་རབ་འབྱམས་ཀྱི་རྒྱལ་བ་སྲས་དང་སློབ་མར་བཅས་པའི་སྤྱན་སྔར་མཆོད་པའི་སྤྲིན་གྱིས་དགྱེས་པ་བསྐྱེད་ཅིང་། དེ་དག་གི་ཐུགས་དམ་རྒྱུད་བསྐུལ། བྱིན་རླབས་ཐུགས་རྗེ་ནུས་མཐུ་འོད་ཟེར་བར་མ་ཆད་པར་ཚུལ་བསྡུས། མདུན་བསྐྱེད་ལ་བྱིན་རླབས་འོད་ཟེར་གྱི་དབང་བསྐུར་བའི་ཚུལ་དང་བཅས་པ། རང་གི་ཐུགས་སྲོག་སྔགས་ཕྲེང་ལ་ཐིམ་པས་བཀྲག་མདངས་གཟི་བརྗིད་རབ་ཏུ་རྒྱས་པར་བསམ། ཡང་ཐུགས་སྲོག་ཧཱུྃ་དང་སྔགས་ཕྲེང་ལས་འོད་ཟེར་འཕྲོས། ཁམས་གསུམ་གྱི་སེམས་ཅན་ཐམས་ཅད་ལ་ཕོག །དེ་དག་གི་སྡིག་སྒྲིབ་ཉམས་ཆག་སྦྱངས། དག་པ་ཡེ་ཤེས་ལྷ་ཡི་རོལ་པར་གྱུར། འོད་ཟེར་ཚུར་འདུས་རང་ལ་སྔར་ལྟར་ཐིམ། མཐར་སྣོད་ཀྱི་འཇིག་རྟེན་པདྨ་བཀོད་པའི་ཞིང་དང་ནང་བཅུད་ཀྱི་སྐྱེ་འགྲོ་ཧེ་རུ་ཀ་པདྨ་ཐོད་ཕྲེང་ཡབ་ཡུམ་གྱི་རང་བཞིན། སྒྲ་རུ་གྲགས་ཚད་བཛྲ་གུ་རུའི་རང་སྒྲ། ཅིར་སྣང་ཅི་ཤར་ཆོས་དབྱིངས་ཡེ་ཤེས་གདོད་ནས་འོད་གསལ་བ་དག་པ་གསུམ་གྱི་རང་བཞིན་དུ་གྱུར་པ་སྟེ། སྤྲོ་བསྡུ་དང་པོས་བདག་བྱིན་རླབས་དང་། གཉིས་པས་གཞན་དོན་ཕྲིན་ལས། གསུམ་པས་གཉིས་མེད་ཟུང་འཇུག་ཏུ་གྱུར་ཅིང་། ཐོག་མར་གོང་བསྙེན་ལྟ་བུར་ཞི་བའི་བསྙེན་པ་འདི་བུང་བསྐྱེད་ནས་བཟླས་ན་ལེགས་ཤིང་།། ༈ དྲག་པོའི་འཛབ་དམིགས་ནི། ཡེ་ཤེས་སེམས་དཔའི་ཐུགས་ཀའི་མེ་དང་ཉི་གདན་ལ་ཧཱུྃ་ཡིག་མེ་ཡི་མདོག་ཏུ་གནས་འགྱུར་བ་དང་། དེའི་མཐར་དྲག་སྔགས་མེའི་ཁ་དོག་བཀོད་ལུགས་གོང་གི་ཞི་བསྙེན་དང་འདྲ་ཞིང་འོད་ཟེར་དམར་པོ་ཚ་ལ་རྩུབ་པ་ཅན་དུ་མོས། སྤྲོ་བསྡུ་དང་པོ། གཞན་གོང་ལྟར་ལ་རྒྱལ་བ་སྲས་བཅས་ཀྱི་ཐུགས་རྗེ་བྱིན་རླབས་ཐམས་ཅད་པདྨ་དྲག་པོའི་ལྷ་ཚོགས་ཀྱི་སྐུ་དང་དྲག་སྔགས་ཕྱག་མཚན་རྡོ་རྗེ་སྡིག་པ་སོགས་ཀྱི་རྣམ་པར་ཕྱོགས་བཅུ་ནས་ཁ་བ་བུ་ཡུག་འཚུབ་པ་ལྟར་སྤྱན་དྲངས་ནས་ཐུགས་ཀའི་ས་བོན་སྔགས་ཕྲེང་ལ་ཐིམ་པ་དང་། སྤྲོ་བསྡུ་གཉིས་པ་ཞི་བསྙེན་དང་འདྲ། སྤྲོ་བསྡུ་གསུམ་པ་ཐུགས་ཀའི་ཧཱུྃ་ལས་འོད་ཟེར་འཕྲོས། སྔགས་ཕྲེང་ལ་ཕོག །དེ་ལས་འོད་ཟེར་དམར་པོ་འཕྲོས་ལྷ་མ་སྲིན་སྡེ་བརྒྱད་ཀྱི་སྙིང་གར་ཕོག །དེ་དག་གི་སྲོག་གི་སྙིང་པོ་འུབས་ཀྱིས་བསྡུས་ནས་རང་ཉིད་ཀྱི་ཐུགས་ཀའི་ཧཱུྃ་གི་ཞབས་ཀྱུ་ལ་ཐིམ་པས་དབང་དུ་བསྡུས་ཟིལ་གྱིས་མནན་སྲོག་གི་སྙིང་པོ་གཏའ་རུ་ཚུད་པས་བྲན་དང་མངག་གཞུག་ཏུ་གྱུར་པར་བསམ། སྤྲོ་བསྡུ་བཞི་པར་རང་གི་ཐུགས་སྲོག་སྔགས་ཕྲེང་ལས་འོད་ཟེར་དམར་པོའི་རྩེར་མཚོན་ཆ་སྣ་ཚོགས་མེ་བསྐལ་འཁྲུགས་པ་འཕྲོས། གནོད་བྱེད་ཐམས་ཅད་ལ་ཕོག །དེ་དག་གི་སྒོ་གསུམ་ལོ་ཏོག་སེར་བས་བཅོམ་པ་ལྟར་བསད་བཅད་རྡུལ་དུ་བརླགས། མཐར་མེའི་ངར་གྱིས་བསྲེགས་ལྷག་མེད་དུ་སོང་བར་བསམ་མོ། །སྤྲོ་བསྡུ་ལྔ་པ་ནི། བརྟན་པ་སྣོད་ཀྱི་འཇིག་རྟེན་གཡོ་བ་བཅུད་ཀྱི་སེམས་ཅན་ཐམས་ཅད་པདྨ་དྲག་པོའི་སྐུར་བསམ། དེ་དག་གི་དྲག་སྔགས་འབྲུག་སྟོང་དུས་གཅིག་གྲགས་པ་ལྟ་བུའི་ངང་ནས་སྔགས་བཟླས་པས་མཁའ་ཁྱབ་དང་། ཡང་ཐུགས་ཀའི་ས་བོན་ལས་འོད་འཕྲོས་སྔགས་ཕྲེང་ལ་ཕོག །སྔགས་ཕྲེང་དེ་ལས་སྔགས་ཕྲེང་གཉིས་པ་ཆད། གྱེན་རྫོགས་སུ་མགྲིན་འཁོར་བརྒྱུད་དེ་ཞལ་ནས་ཐོན། མདུན་བསྐྱེད་ཀྱི་ཞལ་དུ་ཞུགས་ལོངས་སྤྱོད་འཁོར་ལོ་དང་ཆོས་ཀྱི་འཁོར་ལོ་བརྒྱུད་སྤྲུལ་པའི་འཁོར་ལོ་ནས་ཚུར་ཐོན། རང་གི་ལྟེ་བ་ནས་ཞུགས་པ་མགལ་མེ་ལྟ་བུར་འཁོར་བ་དང་། སྔགས་ཕྲེང་དེ་ལས་འོད་ཟེར་དཀར་སེར་དམར་ལྗང་རིམ་པས་འཕྲོས། ཞི་རྒྱས་དབང་དྲག་གི་ཕྲིན་ལས་ཁ་བསྒྱུར་བྱེད་པ་བསྙེན་སྒྲུབ་ཐུན་མོང་དང་། བསྙེན་པ་གཙོ་བོར་ངག་བཟླས་དང་ཡིད་བཟླས་ཀྱང་སྐབས་དེར་བྱ་ཞིང་། རེས་ལྷ་སྐུ་གསལ་སྟོང་དང་། རེས་སྔགས་ཀྱི་སྒྲ་གདངས། རེས་ཐུགས་ཀའི་ཧཱུྃ་ལ་སེམས་མ་ཡེངས་པར་བཞག་པ་སྐུ་གསུང་ཐུགས་ཀྱི་བཟླས་ཚུལ་དུ་འགྱུར་ཞིང་། སྔགས་བཟླས་ལུགས་ཀྱང་། སྒྲ་ཧ་ཅང་ཆེ་བ་ཆུང་བ་སྒྲ་ཆག་ཟུར་ཉམས་པ་སོགས་བཟླས་པའི་སྐྱོན་ལྔ་སྤང་བ་དང་། སྒྲ་ཆེ་ཆུང་རན་པར་གསལ་དག་རིག་པ་ལ་ངར་བཏགས་ཏེ་བཟླས། ཐུན་མཐར་མཆོད་བསྟོད་བསྡུས་པ་དང་རྫོགས་རིམ་ཉེར་བསྡུ་བྱ། སྲོད་ཐུན་ལ་སྐྱབས་སེམས་ནས་བཟླས་པ་དང་། ཚོགས་མཆོད། ལྷག་མ། ཆད་ཐོ། དྲག་བསྐུལ། ཟོར་འཕེན། བརྟན་མ། གཏོར་བྲོ། དངོས་གྲུབ་ལེན་ཆོག །མཆོད་བསྟོད། བཟོད་གསོལ། སྣོད་བཅུད་ལྷ་ཡི་དཀྱིལ་འཁོར་རང་ལ་བསྡུ། དེ་ཡང་ཡེ་ཤེས་སེམས་དཔའ་དེ་ཡུམ། དེ་ཡབ་དང་། ཡབ་ཀྱང་ཡས་མས་ནས་འོད་དུ་ཞུ། ཐུགས་ཀའི་སྔགས་ཕྲེང་ཧཱུྃ་གི་བར་དུ་བསྡུ། ཧཱུྃ་གྱེན་རྫོགས་ནཱ་དའི་བར་དང་། དེ་ཡང་སྐྲ་རྩེ་བརྒྱར་གཤག་པའི་ཆ་ཤས་ཙམ་དུ་གྱུར་པ་ལ་སེམས་བཞག །མཐར་མི་དམིགས་པར་བསམ་ལ་སྟོང་ཉིད་སྤྲོས་བྲལ་ངང་དུ་མཉམ་པར་བཞག །སླར་ཡང་སྟོང་ཉིད་སྙིང་རྗེ་དབྱེར་མེད་ཟུང་འཇུག་གི་ངང་ནས་གཙོ་བོའི་ལྷ་སྐུར་ལྡང་། དགེ་བསྔོ་ཤིས་བརྗོད་བྱ། ནངས་པར་ཐོ་རངས་ནས་ལྡང་བའི་རྣལ་འབྱོར་གྱིས་ལྷར་ལངས། བརྗོད་མ་ཐག་པའི་གུང་ཐུན་ལྟར་ལ་ཉི་ཤར་བར་ཐོར་ཐུན་དང་། དེ་ནས་ཉིན་གུང་དྲོ་མ་རན་བར་སྔ་དྲོའི་ཐུན། གུང་ཚིགས་ཡོལ་ནས་ཉི་བརྒལ་བར་ཕྱི་ཐུན། དེ་ནས་སྲོད་མ་འཁོར་བར་སྲོད་ཐུན་ཏེ་འདི་སྐབས་སུ། གཏོར་བསྔོ་ཚོགས་སོགས་སྔར་ལྟར་མཐའ་རྒྱས་བྱ། བཟླས་པ་ལའང་རབ་རྟགས་ཀྱི་བསྙེན་པ་དངོས་ཉམས་རྨི་ལམ་དུ་ཞལ་མཐོང་ལུང་སྟོན་སོགས་ཐུགས་སྒྲུབ་གཞན་དང་འདྲ། གྲངས་བསྙེན་རབ་གཙོ་བོ་ལ་འབྲུ་འབུམ་བཞི། འཁོར་རྣམས་ལ་འབུམ་རེ། འབྲིང་འབྲུ་འབུམ། ཐ་མ་ལ་འབུམ་ཕྲག་བདུན། འཁོར་སྔགས་རྣམས་ཀྱང་དེའི་རིགས་འགྲེས། དེ་ལྟར་བཟླས་པ་ཐེམས་ནས་ཉི་ཤར་དངོས་གྲུབ་ལེན་པའི་སྐབས་སུ་སྒྲུབ་ཕུར་དང་སྒྲུབ་གཏོར་གྱི་དབང་བླང་། བདུད་རྩི་ཚེ་རིལ་ཚེ་ཆང་ལོངས་སྤྱོད། མདུན་བསྐྱེད་པདྨ་དྲག་པོ་གཙོ་འཁོར་གྱི་གནས་བཞིར་ཨོཾ་ཨཱཿཧཱུྃ་ཧོཿདཀར་དམར་མཐིང་ཁ་སེར་པོ་གསལ་བ་ལས་འོད་ཟེར་ཁ་དོག་བཞི་འཕྲོས། རང་གི་གནས་བཞིར་ཐིམ། སྐུ་གསུང་ཐུགས་ཡེ་ཤེས་རྡོ་རྗེའི་དབང་དང་བྱིན་རླབས་དངོས་གྲུབ་མ་ལུས་པ་ཐོབ་པར་བསམ། རྗེས་ཀྱི་དགེ་བ་བསྔོ། བཀྲ་ཤིས་སོགས་རྒྱས་པར་བརྗོད། ཐོ་བསྡུ། དང་པོར་དམ་ཚིག་གཙང་བའི་མི་དང་གདོང་འཕྲད་པ་སོགས་སྤང་བླང་བྱ། མཚམས་ཁང་དུ་བཅུ་ཆའི་སྦྱིན་སྲེག་བསྙེན་སྒྲུབ་ཁ་སྐོང་དུ་གལ་ཆེ་ཞིང་། དེའི་ལག་ལེན་ནི་རྙིང་ལུགས་ཀྱི་ཆོ་ག་རྣམ་དག་ཞིག་ལ་ལྷ་སྔགས་སོགས་བསྒྱུར་ནས་ཟིན་ཐོ་འདེབས་པར་མཛད་ན་ལེགས་པ་འདྲ་ཞིང་ཆོས་ཀློང་དུ་བཞུགས་པར་ཞུ་ཞུ། དེ་ལྟར་དགོངས་གཏེར་པདྨ་དྲག་པོའི་བསྙེན་ཐབས་འདི་ཡང་རྒྱལ་བ་ཀུན་གྱི་ཐུགས་རྗེའི་སྤྱི་གཟུགས་ཀུན་མཁྱེན་རྒྱལ་དབང་འབྲུག་པ་བཀའ་བརྒྱུད་བསྟན་པའི་རྒྱལ་མཚན་གདོད་ནས་ཡོངས་གྲུབ་དམ་ཆོས་ཉི་མའི་སྡེས་བཀའ་སྩལ་བ་ལྟར་དུས་མཐའི་རིག་སྔགས་འཆང་བ་༧རྡོ་རྗེ་དྲག་པོ་ཕྲིན་ལས་འདུས་པ་ལས་རབ་བདེ་བ་རྩལ་གྱིས་འཕགས་པ་རང་བྱོན་གྱི་གནས་གྲུ་འཛིན་གཉིས་པ་པདྨ་འོད་ཕུང་འཁྱིལ་བར་བྲིས་པ་དགེ་བས་དཔལ་ལྡན་བླ་མའི་ཞབས་པད་བརྟན་ཅིང་འགྲོ་ཀུན་ཀུན་བཟང་པདྨ་ཐོད་ཕྲེང་གི་གོང་འཕང་ཐོབ་པར་གྱུར་ཅིག །དགེའོ།། །།